Estadu Kondekora Max Stahl – STL Online\nEstadu Kondekora Max Stahl\nDILI– Xefe Estadu, Francisco Guterres Lu Olo, liu husi Dekretu Prezidente Republika numeru 50/2019, 21 Novembru, kondekora Max Stahl ho Grau Colar Ordem Timor-Leste. Jornalista no realizador filme dokumentariu, Cristopher Wenner konesidu liu ho naran Max Stahl, moris iha Inglaterra, Loron-6 Fulan-Dezembru 1954.\nMax Stahl mai husi familia diplomata, avo maternu diplomata Sueku, neebe hetan mos previlejiu sai hanesan Diretor Instituisaun Nobel liu tinan-20. Nia aman, Cristopher Max Stahl, diplomata Suisa no inan franseza ho maun-alin hamutuk nain tolu.\nTanba mai husi familia diplomata, Max Stahl no nia maun-alin sira familiar ho problema sira internasional no sempre muda husi nasaun ida ba nasaun seluk hanesan Bolivia, El Salvador, Austria no Inglaterra. Nia estuda literatura iha Universidade Oxford, Inglaterra no koalia fluentemente ingles, franses, alemaun, espanol, suesu no portugues. Nia mos hatene oituan koalia rusu no arabe.\nAntes sai jornalista, Max Stahl hahu uluk nia karreira hanesan autor iha teatru no iha programa televizaun didika ba labarik sira, iha Inglaterra.\nNia vokasaun nuudar reporter funu hahu bainhira nia moris ho nia familia iha El Salvador, fatin nia aman haknaar-an nuudar embaixador. No iha nasaun nee duni mak nia komesa halo reportajen kona-ba funu-sivil (guerra civil) neebe akontese entre 1979 too 1992. Husi nee ba oin, nia ba fati-fatin hodi relata kona-ba funu hanesan iha Chechenia, Jeorjia, Jugoslavia no too mai mos Timor-Leste.\nMax Sthall nia hetan esperensia moruk oi-oin nuudar reporter funu sai dadur, haree nia maluk reporter sira mate iha nia sorin, moris susar ho gerileiru sira iha ai-laran, testamuna ba jenosidu no masakre hanesan akontese iha Semiteriu Santa Cruz Dili, iha 1991, neebe lori nia hetan premiu oi-oin no ida mak, Rory Peck Award, premiu ba operador kamara neebe arriska nia moris iha reportajen.\nHatan ba konvite husi kuadrus rezistensia Timor oan nian, Max Stahl neebe haksumik-an nuudar turista, sama-ain dahuluk iha Timor-Leste, iha loron-30 fulan-agostu 1991. Durante nia estadia, nia entrevista ho lider sira husi frente klandestina hanesan Komandante David Alex “Daitula”, Nino Konis Santa no selu seluk tan.\nMax Stahl nia filme dokumentariu ho títulu: “ In Cold Blood: The Massacre of East Timor”, kona-ba masakre Santa Cruz, neebe nia rasik mak rejista militar Indonezia sira-nia brutalidade hodi oho joven-Timor oan sira, lao hadulas mundu no loke estadu barak nia matan hodi fo razaun ba Timor oan sira-nia luta atu ukun rasik an. Filmajen kona-ba Masakre Santa Cruz konsege lori sai ba liur ho tulun husi ativista Olandeza, Saskia Kouwenberg.\nLuta ida neebe iha tinan-1999, lori fali Max Stahl fila mai Timor-Leste dala ida tan, hodi rejista Timor oan sira-nia sakrifísiu no reziliensia hodi hasoru dezafiu oi-oin, molok ho aten-brani determina liu husi referendum, atu sai hanesan nasaun-estadu, Republika Demokratika Timor-Leste, neebe formalmente rekonese iha 20 maiu 2002.\nAtu prezerva istoria luta Timor oan sira-nian, Max Stahl harii no jere rasik sentru arkivu audiovizual ho nia naran, Centro Audiovisual Max Stahl, neebe rejista akontesimentus istoriku neebe nia halibur durante tinan-25 nia laran. No arkivu sira neebe iha sentru nee, hetan mos rekonesementu husi Organizasaun Nasoens Unidas ba Edukasaun, Siensia no Kultura, UNESCO (sigla-inglês) hanesan “Rejistu ba Mundu nia Memoria”.\nBa fim edukasaun no investigasaun, Centro Audiovisual Max Stahl mos servisu hamutuk ho Universidade de Coimbra, Portugal, hodi arkiva-online dokumentus istoriku sira neebe sentru nee iha.\nEstadu Timor-Leste rekonese Max Stahl ninia esforsu no dedikasaun hodi internasionaliza kazu Timor nian, iha tinan-2009, kondekora Mak Stahl ho Ordem de Timor-Leste ho Grau Insígnia.Emerenciana Pinto\nTagsKondekora Max Stahl\nPrevious article CLN-SP Sosa Fos Lokal\nNext article Subsidiu Eduka Povu Barukten